**VIEŠOSIOS ĮSTAIGOS**

**LIETUVOS AGRARINIŲ IR MIŠKŲ MOKSLŲ CENTRO**

**ĮSTATAI**

**I. BENDROSIOS NUOSTATOS**

1. Lietuvos agrarinių ir miškų mokslų centras (toliau – Centras) yra valstybinis mokslinių tyrimų institutas, kurio teisinė forma – viešoji įstaiga. Centras yra pelno nesiekiantis ribotos civilinės atsakomybės viešasis juridinis asmuo, kurio tikslas tenkinti viešuosius interesus vykdant valstybei, visuomenei, tarptautiniam bendradarbiavimui ar ūkio subjektams svarbius ilgalaikius šiuose įstatuose nustatytų krypčių mokslinius tyrimus ir eksperimentinę plėtrą.
2. Centro steigėja yra Lietuvos Respublikos Vyriausybė. Centro savininkė yra Lietuvos Respublika. Centro savininkės teises ir pareigas įgyvendina Lietuvos Respublikos švietimo, mokslo ir sporto ministerija (toliau – Savininkas), išskyrus atvejus, kai pagal įstatymus ar kitus teisės aktus savininko teises ir pareigas įgyvendina Lietuvos Respublikos Vyriausybė. Ministerijos, kaip Centro savininkės teises ir pareigas įgyvendinančios institucijos kompetencija apibrėžta Lietuvos Respublikos mokslo ir studijų įstatyme (toliau – Mokslo ir studijų įstatymas), Lietuvos Respublikos viešųjų įstaigų įstatyme (toliau – Viešųjų įstaigų įstatymas) ir kituose teisės aktuose.
3. Oficialus Centro pavadinimas lietuvių kalba – Lietuvos agrarinių ir miškų mokslų centras, pavadinimas anglų kalba – Lithuanian Research Centre for Agriculture and Forestry, akronimas – LAMMC.
4. Centro buveinė – Instituto al. 1, 58344 Akademijos mstl., Kėdainių r. sav., Lietuva.
5. Centro vieši pranešimai skelbiami juridinių asmenų registro tvarkytojo leidžiame elektroniniame leidinyje viešiems pranešimams skelbti tinklapyje.
6. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Mokslo ir studijų įstatymu, Viešųjų įstaigų įstatymu, kitais teisės aktais ir šiais įstatais.
7. Šie įstatai reglamentuoja Centro veiklos tikslus, sritis ir rūšis, teises ir pareigas, valdymą, Centro organus ir jų kompetenciją, sudarymo (skyrimo) ir atšaukimo (atleidimo) tvarką; darbuotojų teises, pareigas ir atsakomybę, lėšų šaltinius, turto ir lėšų naudojimo tvarką bei kitas nuostatas, susijusias su Centro veiklos reglamentavimu.
8. Centras turi Lietuvos Respublikos Konstitucijos ir įstatymų nustatytą veikimo, iniciatyvos ir sprendimų priėmimo laisvę, savo antspaudą su Lietuvos valstybės herbu ir savo pavadinimu, savo ženklą ir kitą atributiką, taip pat sąskaitų banke.
9. Centro veiklos laikotarpis neterminuotas.
10. Centro finansiniai metai – kalendoriniai metai.

**II. CENTRO MISIJA, VEIKLOS TIKSLAI, SRITYS IR RŪŠYS, MOKSLO KRYPTYS**

1. Centro misija – kurti, kaupti ir skleisti naujas mokslo žinias žemės, miškų ir aplinkos išteklių pažinimui, jų konkurencingam plėtojimui ir naudojimui, inovatyvių technologijų ir produktų kūrimui bei visuomenės reikmių tenkinimui. Vykdydamas savo misiją, Centras:
	1. inicijuoja ir vykdo aukšto tarptautinio mokslinio lygio fundamentinius ir taikomuosius tyrimus žemės ūkio ir gamtos mokslų srityse bei jų taikymą inovacijų plėtroje;
	2. skleidžia visuomenei mokslo žinias, prisideda prie inovacijomis ir žiniomis grindžiamos ekonomikos kūrimo, žinioms imlios visuomenės ugdymo;
	3. kartu su universitetais vykdo aukščiausios kvalifikacijos specialistų (mokslo daktarų) ruošimą (III pakopos studijos) bei prisideda rengiant bakalauro (I pakopos studijos) ir magistrantūros (II pakopos studijos) studentus, atitinkančius aukščiausius tarptautinius standartus ir tenkinantį visuomenės, valstybės bei verslo poreikius;
	4. sudaro sąlygas visiems eksperimentinės plėtros dalyviams tarptautinio lygmens mokslinius pasiekimus perkelti į inovatyvius produktus bei technologijas proporcingo naudos ir kaštų paskirstymo principų pagrindu;
	5. stiprina ir gerosios praktikos metodais plėtoja lyderystę, įveiklinant mokslo žinias inovacijų sklaidoje, technologijų pažangoje ir verslo konkurencingumo augime;
	6. užtikrina Lietuvos Respublikos institucijų pavestų funkcijų vykdymą bei kompetencijas atitinkantį indėlį tų institucijų veiklose.
2. Centro veiklos tikslai:
	1. vykdyti šalies ūkio plėtrai svarbius ilgalaikius fundamentinius ir taikomuosius mokslinius tyrimus bei eksperimentinės plėtros darbus, žemės, miškų ir aplinkos išteklių tausojančiam naudojimui, inovatyvių technologijų kūrimui ir aukštos pridėtinės vertės produktų gamybai;
	2. prisidėti prie valstybės mokslinės žemės ūkio ir gamtos mokslų sričių tarptautinio lygio kompetencijos užtikrinimo;
	3. dalyvauti Lietuvos ir tarptautinėse mokslinių tyrimų programose ir organizacijose bei plėtoti bendradarbiavimo ryšius su kitomis Lietuvos ir užsienio mokslo institucijomis;
	4. bendradarbiauti su verslo, valdžios ir visuomenės atstovais, teikti konsultacinę, metodinę ir kitą pagalbą;
	5. steigti aukštos pridėtinės vertės produktus ar paslaugas kuriančias įmones, koordinuoti jų veiklą, kurti sąlygas jų inkubavimui, vystymui bei plėtrai;
	6. kaupti, sisteminti ir skleisti visuomenėje mokslo žinias, diegti jas taikomojoje veikloje, skatinti darnią ir išteklius tausojančią žemės, miškų ūkio ir kaimo plėtrą;
	7. kartu su aukštosiomis mokyklomis rengti mokslininkus, prisidėti prie žinioms imlios visuomenės ugdymo;
3. Centras veikia šiose veiklos srityse:
	1. Žemės ūkio ir gamtos mokslų sričių moksliniai tyrimai ir eksperimentinė plėtra bei jų taikymas inovatyvių produktų ir technologijų kūrime;
	2. aukščiausios kvalifikacijos specialistų (mokslo daktarų) ruošimas (III pakopos studijos), dalyvavimas neformaliajame švietime;
	3. Žemės ūkio produkcijos gamyba, perdirbimas ir pardavimas;
	4. šiuose įstatuose įvardintų veiklų ir paslaugų teikimas.
4. Centro veiklos rūšys – žemės ūkio ir gamtos mokslų moksliniai tyrimai ir taikomoji veikla, fundamentiniai ir taikomieji moksliniai tyrimai, eksperimentinė ir technologinė plėtra, III pakopos studijų vykdymas, mokslinių studentų praktikų vykdymas, mokslinių ir inžinerinių paslaugų teikimas, konsultavimo ir ekspertinė veikla, mokslo ir technologijų parkų veiklos koordinavimas, startuolių (aukštųjų technologijų įmonių) ir verslo klasterių steigimas ir inkubavimas.
	1. Centro plėtojamos žemės ūkio ir gamtos mokslų sričių mokslų kryptys, kurios aprėpia agronomijos, miškotyros, ekologijos ir aplinkotyros, biochemijos, biologijos bei kitas su Centro tikslais susijusias tematikas ir tarpdisciplininius tyrimus.

**III. CENTRO TEISĖS IR PAREIGOS**

1. Centras turi teisę:
	1. vadovaujantis įstatymais ir kitais teisės aktais, nusistatyti savo struktūrą, vidaus darbo tvarką, darbuotojų skaičių, jų teises ir pareigas, darbo apmokėjimo sąlygas, pareigybių reikalavimus, konkursų pareigoms eiti organizavimo ir darbuotojų priėmimo, atleidimo, vertinimo, atestavimo, tvarką;
	2. atliekant savo misiją, bendradarbiauti su Lietuvos Respublikos ir užsienio fiziniais ir juridiniais asmenimis, kitomis organizacijomis ir jų padaliniais;
	3. organizuoti konferencijas, leisti mokslo ir kitą literatūrą, pasirinkti būdus, kaip skelbti savo mokslinių tyrimų ir eksperimentinės plėtros rezultatus;
	4. kartu su universitetais Mokslo ir studijų įstatymo nustatyta tvarka rengti aukščiausios kvalifikacijos mokslininkus, padėti rengti I ir II studijų pakopų studentus, specialistus;
	5. skatinti mokslinių tyrimų ir eksperimentinės plėtros rezultatų panaudojimą ūkio, socialinio ir kultūrinio gyvenimo srityse;
	6. vykdyti ekspertizes, teikti mokslinių tyrimų ir eksperimentinės plėtros konsultacijas ir kitas paslaugas savo mokslinių tyrimų srityse pagal sutartis su Lietuvos Respublikos ir kitų valstybių juridiniais asmenimis ar kitomis organizacijomis, fiziniais asmenimis;
	7. Centro strateginių mokslinių tyrimų ir inovacijų krypčių numatymui ir įvertinimui sudaryti nacionalinę arba tarptautinę patariamąją tarybą (toliau – Tarptautinė taryba). Tarptautinės tarybos sudėtį ir jos darbo reglamentą direktoriaus teikimu tvirtina Mokslo taryba.
	8. turtą valdyti, naudoti ir disponuoti juo teisės aktų nustatyta tvarka;
	9. gauti ir teikti paramą Lietuvos Respublikos labdaros ir paramos įstatymo nustatyta tvarka gavus paramos gavėjo statusą;
	10. vykdyti licencijuojamą veiklą gavus atitinkamas licencijas;
	11. verstis įstatymų nedraudžiama ūkine komercine veikla, kuri yra susijusi su Centro veiklos tikslais;
	12. teisės aktų nustatyta tvarka steigti filialus, atstovybes, mokslo ir technologijų parkus, kitus juridinius asmenis Lietuvos Respublikoje ir užsienio valstybėse, koordinuoti jų veiklą bei būti kitų juridinių asmenų dalyviu, jei tai susiję su Centro veiklos tikslais;
	13. sudaryti bendradarbiavimo, jungtinės veiklos ir kitas sutartis su Lietuvos Respublikos, užsienio valstybių mokslo ir studijų bei kitomis institucijomis, juridiniais ir fiziniais asmenimis studijų, mokslo ir kitais klausimais, jungtis į nacionalines ir tarptautines asociacijas ar kitas organizacijas;
	14. teisės aktų nustatyta tvarka įgyti ir turėti kitas teises ir pareigas, kurios neprieštarauja įstatymams, šiems įstatams ir Centro veiklos tikslams.
2. Centro pareigos:
	1. vykdyti mokslinius tyrimus ir eksperimentinės plėtros darbus, skleisti mokslo žinias;
	2. vykdyti projektus, skatinančius fundamentinius ir taikomuosius mokslinius tyrimus ir eksperimentinės plėtros darbus ir inovacijas, keliančius inovacijų kultūrą;
	3. vykdyti projektus, jungiančius mokslą, verslą ir studijas;
	4. teikti informacines, mokymo ir konsultavimo paslaugas;
	5. sudaryti sąlygas studentams įgyti darbinės patirties;
	6. koordinuoti ir skatinti įmonių, mokslinių tyrimų institutų ir aukštųjų mokyklų bendradarbiavimą, integruotus mokslo, studijų ir verslo centrus (slėnius), technologijų platformas, klasterizacijos, inovacijų procesus, dalyvauti jų veikloje ir teikti atitinkamas konsultacijas;
	7. užtikrinti akademinės bendruomenės narių akademinę laisvę bei akademinės etikos principų palaikymą;
	8. informuoti Centro Savininką ir/ar dalininkus ir visuomenę apie mokslinės veiklos kokybės užtikrinimo priemones, valstybės skirtų lėšų naudojimą, finansinę ir ūkinę veiklą;
	9. laiku teikti Vyriausybės įgaliotoms institucijoms oficialią informaciją (statistinius duomenis ir dalykinę informaciją), reikalingą mokslo ir studijų sistemos valdymui ir stebėsenai;
	10. Viešųjų įstaigų įstatymo nustatyta tvarka parengti ir viešai paskelbti finansinių ataskaitų rinkinį ir veiklos ataskaitą;
	11. vykdyti kitas Mokslo ir studijų įstatyme, Viešųjų įstaigų įstatyme ir kituose teisės aktuose nustatytas prievoles.
3. Centre atliekamų iš Lietuvos Respublikos valstybės biudžeto ir kitų šaltinių finansuojamų mokslo darbų rezultatai skelbiami viešai, kiek tai neprieštarauja intelektinės nuosavybės ir komercinių ar valstybės ir tarnybos paslapčių apsaugą reglamentuojantiems teisės aktams.

**IV. CENTRO DALININKAI**

1. Centro dalininkas yra fizinis ar juridinis asmuo, kuris Viešųjų įstaigų įstatymo ir šių įstatų nustatyta tvarka yra perdavęs Centrui įnašą ir turi Viešųjų įstaigų įstatymo ir šių įstatų nustatytas dalininko teises, taip pat asmuo, kuriam dalininko teisės yra perleistos įstatymuose ar šiuose įstatuose nustatyta tvarka.
2. Centro naujais dalininkais gali tapti asmenys, pateikę visuotiniam dalininkų susirinkimui raštišką prašymą ir gavę Centro visuotinio dalininkų susirinkimo sutikimą bei padarę įnašus į Centro kapitalą. Dalininkų įnašai gali būti pinigai, taip pat pagal Lietuvos Respublikos turto ir verslo vertinimo pagrindų įstatymą įvertintas materialusis ir nematerialusis turtas. Turto vertinimas atliekamas asmens, pretenduojančio tapti dalininku, lėšomis.
3. Nauji dalininkai įgyja visas turtines ir neturtines teises bei pareigas nuo tada, kai nustatyta tvarka yra įregistruojamas jų įnašas į Centro kapitalą. Naujų dalininkų įnašų į Centro kapitalą mokėjimo tvarką nustato Centro visuotinis dalininkų susirinkimas. Naujas dalininkas turi padaryti įnašą į Centro kapitalą per 30 kalendorinių dienų nuo visuotinio dalininkų susirinkimo sprendimo dėl jo tapimo dalininku priėmimo dienos.
4. Centro dalininkas turi teisę perleisti kitiems asmenims dalininko teises:
	1. valstybės Centro dalininko teisės gali būti parduotos ar perduotos kitiems asmenims Viešųjų įstaigų įstatymo ir įstatymų, reglamentuojančių valstybės ir savivaldybių turto valdymą, naudojimą ir disponavimą juo, nustatytais atvejais ir būdais.
	2. kitų asmenų Centro dalininko teisės gali būti parduotos šia tvarka:
		1. apie ketinimą parduoti Centro dalininko teises Centro dalininkas turi raštu pranešti Centro direktoriui (kartu nurodyti Centro dalininko teisių pardavimo kainą);
		2. Centro direktorius per 5 (penkias) darbo dienas nuo Centro dalininko pranešimo gavimo apie tai Įstatų 26 punkte nurodytu būdu informuoja kitus Centro dalininkus (kartu nurodo Centro dalininką, kuris parduoda Centro dalininko teises, ir Centro dalininko teisių pardavimo kainą) ir Įstatų nustatyta tvarka šaukia visuotinį dalininkų susirinkimą sprendimui dėl Centro dalininko, kuris pirktų parduodamas Centro dalininko teises, priimti;
		3. Centro visuotiniame dalininkų susirinkime paaiškėjus, kad už nustatytą kainą Centro dalininko teisių neperka nė vienas Centro dalininkas, Centro dalininko teises ketinantis parduoti Centro dalininkas gali jas parduoti kitam asmeniui;
		4. jeigu Centro dalininkas yra vienas asmuo, Centro dalininko teisės parduodamos šio dalininko pasirinktam fiziniam ar juridiniam asmeniui, neatliekant Įstatų 23.2.1–23.2.3 papunkčiuose nurodytų veiksmų.

**V.** **CENTRO ORGANAI IR JŲ KOMPETENCIJA, SUDARYMO (SKYRIMO) IR ATŠAUKIMO (ATLEIDIMO) TVARKA**

1. Centro organai – visuotinis dalininkų susirinkimas, vienasmenis valdymo organas – Centro direktorius ir kolegialus valdymo organas – Mokslo taryba.
2. Kol Centro savininkas yra vienas asmuo (Lietuvos Respublika), jo raštiški sprendimai prilyginami visuotinio dalininkų susirinkimo sprendimams.
3. Visuotinio dalininkų susirinkimo kompetencija nustatyta Viešųjų įstaigų įstatyme.
4. Vienas dalininkas visuotiniame dalininkų susirinkime turi vieną balsą.
5. Apie šaukiamą Centro visuotinį dalininkų susirinkimą Centro direktorius ne vėliau kaip prieš 14 dienų iki Centro visuotinio dalininkų susirinkimo praneša Centro dalininkams raštu, išsiųsdamas pranešimą elektroninių ryšių priemonėmis.
6. Centro direktorius veikia Centro vardu ir jam atstovauja. Centro direktorius viešo konkurso būdu skiriamas į pareigas ir atleidžiamas iš jų Lietuvos Respublikos Vyriausybės ar jos įgaliotos institucijos nustatyta tvarka. Centro direktoriaus kadencijos trukmė – 5 metai.
7. Centro direktorius atlieka šias funkcijas:
	1. įgyvendina Centro visuotinio dalininkų susirinkimo sprendimus, vykdo pavestas užduotis, susijusias su Centro veiklos tikslais;
	2. užtikrina Centro buhalterinės apskaitos organizavimą, finansinių ataskaitų rinkinio sudarymą ir pateikimą laiku, apskaitos dokumentų išsaugojimą;
	3. naudoja Centro turtą ir lėšas, vadovaudamasis Lietuvos Respublikos įstatymais ir kitais teisės aktais, Įstatais, Centro visuotinio dalininkų susirinkimo sprendimais;
	4. sudaro darbo, autorines ir kitokias sutartis Centro veikloms įvykdyti;
	5. atstovauja Centrui valstybės valdžios, valdymo, teisėsaugos institucijose ir įmonėse, įstaigose ir organizacijose ir santykiuose su kitais trečiaisiais asmenimis;
	6. kartą per metus atsiskaito už Centro veiklą Centro visuotiniam dalininkų susirinkimui;
	7. teikia metinių finansinių atskaitų rinkinį ir praėjusių finansinių metų veiklos ataskaitas Centro visuotiniam dalininkų susirinkimui;
	8. organizuoja Centro veiklą, siekdamas Įstatuose nustatytų Centro veiklos tikslų, vadovauja Centrui ir atsako už Centro veiklą ir veiklos kokybę;
	9. rengia ir Mokslo tarybai pristato Centro metinės veiklos ataskaitą;
	10. tvirtina Centro darbuotojų pareigybių aprašymus, Lietuvos Respublikos įstatymų nustatyta tvarka priima ir atleidžia Centro darbuotojus, nustato Centro darbuotojų darbo užmokestį, skatina Centro darbuotojus ir organizuoja darbo pareigų pažeidimų tyrimą;
	11. tvirtina Centro darbo tvarkos taisykles, Mokslo tarybos rinkimų reglamentą, darbo apmokėjimo sistemą;
	12. leidžia įsakymus, organizacinius, tvarkomuosius ir informacinius dokumentus pagal kompetenciją;
	13. atsako už dokumentų ir duomenų pateikimą Juridinių asmenų registrui;
	14. atsako už visuotinio dalininkų susirinkimo sušaukimą;
	15. atsako už Centro dalininkų registravimą;
	16. praneša Centro visuotiniam dalininkų susirinkimui ir Mokslo tarybai apie esminius įvykius, turinčius reikšmės Centro veiklai;
	17. teikia Centro visuotiniam dalininkų susirinkimui siūlymus dėl Įstatų keitimo;
	18. palaiko ryšius su kitų valstybių institucijomis, tarptautinėmis organizacijomis;
	19. veikia Centro vardu ir suteikia įgaliojimus Centro darbuotojams atlikti funkcijas, kurios priskirtos jų kompetencijai;
	20. teikia Mokslo tarybai svarstyti:
		1. Centro struktūrą ir jos pakeitimus;
		2. struktūrinių (mokslinių) padalinių vadovų kandidatūras;
		3. siūlymus dėl Centro įstatų keitimo;
		4. Centro strateginį veiklos planą, jo pakeitimus ir/ar patikslinimus;
		5. dokumentus, reglamentuojančius Centro atvirosios prieigos laboratorijų darbą, Centre atliekamus mokslinius tyrimus, taip pat vidaus taisykles, susijusias su intelektinės veiklos rezultatų nuosavybe;
		6. siūlymus dėl nuolatinių arba laikinųjų komisijų, susijusių su Centro mokslinių tyrimų ir eksperimentinės plėtros veiklos koordinavimu ir atitinkamų projektų rengimu, sudarymo;
		7. pajamų ir išlaidų sąmatas, jų vykdymo apyskaitą, kitus dokumentus;
	21. užtikrina Mokslo tarybos priimtų nutarimų įgyvendinimą;
	22. užtikrina, kad informacija apie Centro veiklą būtų teikiama visuomenei;
	23. skiria Centro struktūrinių (mokslinių) padalinių vadovus;
	24. skelbia mokslo darbuotojų eilinę ir neeilinę atestaciją ir konkursus pareigoms užimti;
	25. organizuoja Centro veiklos savianalizę ir prireikus siūlo atlikti Centro veiklos ekspertinį vertinimą;
	26. atlieka kitas teisės aktuose įstaigos vadovui nustatytas funkcijas;
	27. teikia visuotiniam dalininkų susirinkimui siūlymus dėl Centro įstatų keitimo.
8. Dalį savo teisių, pareigų ir funkcijų Centro direktorius įsakymu gali perduoti savo pavaduotojams ir kitiems Centro darbuotojams, išskyrus tas, kurios Lietuvos Respublikos įstatymų imperatyviai priskirtos įstaigų vadovams.
9. Mokslo taryba atlieka šias funkcijas:
	1. Centro direktoriaus teikimu svarsto ir tvirtina:
		1. Centro struktūrą ir jos pakeitimus;
		2. struktūrinių (mokslinių) padalinių vadovų kandidatūras;
		3. siūlymus dėl Centro įstatų keitimo;
		4. Centro strateginį veiklos planą, jo pakeitimus ir/ar patikslinimus;
		5. dokumentus, reglamentuojančius Centro atvirosios prieigos laboratorijų darbą, Centre atliekamus mokslinius tyrimus, taip pat vidaus taisykles, susijusias su intelektinės veiklos rezultatų nuosavybe;
		6. nuolatines arba laikinąsias komisijas, susijusias su Centro mokslinių tyrimų ir eksperimentinės plėtros veiklos koordinavimu ir atitinkamų projektų rengimu.
		7. pajamų ir išlaidų sąmatas, jų vykdymo apyskaitą, kitus dokumentus;
	2. rengia ir tvirtina mokslo darbuotojų atestavimo ir konkursų pareigoms eiti organizavimo tvarką;
	3. svarsto ir tvirtina Centro mokslinės veiklos kryptis, mokslinių temų iniciavimą arba uždarymą;
	4. svarsto ir teikia Centro direktoriui pasiūlymus dėl Centro bendradarbiavimo su mokslo ir studijų institucijomis, tarptautinėmis organizacijomis, kitais fiziniais ir juridiniais asmenimis, taip pat dėl mokslinių tyrimų ir eksperimentinės veiklos;
	5. svarsto valstybinio mokslinių tyrimų instituto direktoriaus pateiktas metines veiklos ataskaitas ir vertina, kaip valstybinis mokslinių tyrimų institutas įgyvendina savo tikslus ir uždavinius;
	6. rengia ir tvirtina Centro mokslinę veiklą ir eksperimentinę plėtrą reglamentuojančius dokumentus, taip pat Centro Emeritūros nuostatus;
	7. rengia ir teikia Centro direktoriui tvirtinti Akademinės etikos kodeksą;
	8. priima sprendimus dėl mokslininko emerito vardo suteikimo Centro darbuotojams;
	9. tvirtina savo darbo reglamentą;
	10. atlieka kitas šiuose įstatuose nustatytas funkcijas.
10. Mokslo taryba sudaroma 5 metams iš mokslo ir administracijos darbuotojų, taip pat iš kitų įstaigų, įmonių ir organizacijų, suinteresuotų Centro tikslų ir misijos įgyvendinimu, atstovų.
11. Mokslo taryba sudaroma laikantis šių principų:
	1. Mokslo tarybą sudaro 15 narių, iš kurių ne mažiau kaip 5 nariai – iš kitų įstaigų, įmonių ir organizacijų, suinteresuotų Centro tikslų ir misijos įgyvendinimu;
	2. rinkimus į Mokslo tarybą skelbia ir organizuoja Centro direktorius pagal jo patvirtintą Mokslo tarybos rinkimų reglamentą; informacija paskelbiama Centro ir Lietuvos mokslo tarybos interneto tinklalapiuose ne vėliau kaip prieš 2 mėnesius iki rinkimų dienos.
	3. kandidatus kelia Centro mokslo ir administracijos darbuotojai ir Centro tikslų ir misijos įgyvendinimu suinteresuoti juridiniai asmenys.
	4. Mokslo tarybos narius renka Centro mokslo darbuotojai slaptu balsavimu, į balsavimo biuletenius įtraukiami visi iškelti kandidatai.
12. Mokslo tarybos nario įgaliojimai baigiasi šiais atvejais:
	1. Mokslo tarybos nariui atsistatydinus iš Mokslo tarybos nario pareigų;
	2. Mokslo tarybos nariui, kuris į pareigas Mokslo taryboje yra išrinktas iš Centro mokslo ir administracijos darbuotojų, nutraukus darbo santykius su Centru;
	3. Mokslo tarybos nariui, kuris į pareigas Mokslo taryboje yra išrinktas iš kitų įstaigų, įmonių ir organizacijų, suinteresuotų Centro tikslų ir misijos įgyvendinimu, nutraukus darbo santykius su atstovaujama įstaiga.
13. Mokslo tarybos darbui vadovauja Mokslo tarybos pirmininkas, renkamas iš Mokslo tarybos narių slaptu balsavimu paprasta balsų dauguma, dalyvaujant ne mažiau kaip 2/3 Mokslo tarybos narių. Tas pats asmuo Mokslo tarybos pirmininku gali būti renkamas ne daugiau kaip 2 (dviem) kadencijoms iš eilės. Mokslo tarybos pirmininko pavaduotojas (-ai) ir Mokslo tarybos sekretorius renkami iš Mokslo tarybos pirmininko pasiūlytų kandidatų atviru balsavimu paprasta Mokslo tarybos narių balsų dauguma.
14. Mokslo tarybos posėdžiai yra atviri. Mokslo tarybai nutarus, posėdis gali būti uždaras. Mokslo tarybos nariams apie šaukiamą Mokslo tarybos posėdį ir posėdžio darbotvarkę pranešama ne vėliau kaip prieš 5 (penkias) darbo dienas iki posėdžio. Šaukti posėdį turi teisę Mokslo tarybos pirmininkas, Centro direktorius arba ne mažiau nei 1/3 Mokslo tarybos narių. Posėdžiui pirmininkauja Mokslo tarybos pirmininkas, o kai jo nėra – jo pavaduotojas.
15. Mokslo tarybos posėdžiai teisėti, jeigu juose dalyvauja ne mažiau kaip pusė visų Mokslo tarybos narių.
16. Mokslo tarybos nutarimai priimami tokia tvarka:
	1. Mokslo tarybos nutarimai laikomi priimtais, jeigu už juos balsuoja daugiau kaip pusė visų posėdyje dalyvaujančių Mokslo tarybos narių, išskyrus atvejus, kai Mokslo tarybos nutarimai priimami dėl Įstatų 28.20 papunktyje nurodytų Centro direktoriaus pateiktų siūlymų. Balsams pasiskirsčius po lygiai, lemia Mokslo tarybos pirmininko balsas.
	2. Centro direktoriaus teikiamus pasiūlymus, nurodytus Įstatų 28.20 papunktyje, Mokslo taryba turi teisę atmesti, jeigu daugiau kaip 2/3 posėdyje dalyvaujančių Mokslo tarybos narių balsuoja prieš pateiktą pasiūlymą. Centro direktorius pakartotinai teikti Mokslo tarybai tvirtinti pasiūlymą gali ne anksčiau kaip po mėnesio nuo svarstymo Mokslo taryboje dienos. Mokslo taryba turi teisę pakartotinai pateiktą pasiūlymą atmesti, jeigu ne mažiau kaip 2/3 posėdyje dalyvaujančių Mokslo tarybos narių nepritaria pakartotinai teikiamam pasiūlymui. Šiuo atveju Centro direktorius turi teisę pakartoti teikimo procedūrą ne anksčiau kaip po 6 mėnesių nuo pakartotinio svarstymo. Jeigu vykstant pirminiam ar pakartotiniam direktoriaus pateikto pasiūlymo svarstymui Mokslo taryba neatmeta Centro direktoriaus pasiūlymo reikiama balsų dauguma, pasiūlymas laikomas priimtu, o Mokslo tarybos pirmininkas turi pasirašyti Centro direktoriaus pateiktą pasiūlymą.
	3. Mokslo tarybos nutarimai suteikti mokslininko emerito vardą priimami 2/3 visų Mokslo tarybos narių balsų dauguma.

**VI. CENTRO DARBUOTOJAI, JŲ TEISĖS, PAREIGOS IR ATSAKOMYBĖ**

1. Centro personalą sudaro mokslo darbuotojai, kiti tyrėjai, administracija ir kiti darbuotojai.
2. Mokslo darbuotojų pareigos yra šios: vyriausiasis mokslo darbuotojas, vyresnysis mokslo darbuotojas, mokslo darbuotojas, jaunesnysis mokslo darbuotojas, mokslininkas stažuotojas. Jų minimalius kvalifikacinius reikalavimus nustato Mokslo taryba, vadovaudamasi Mokslo ir studijų įstatymu, Lietuvos Respublikos Vyriausybės ir Lietuvos mokslo tarybos nutarimais.
3. Už ypatingus nuopelnus mokslui vyriausiesiems mokslo darbuotojams, Centre aktyviai dirbusiems mokslinį darbą ir rengusiems mokslininkus, gali būti suteiktas mokslininko emerito vardas. Mokslininko emerito vardo suteikimo tvarka nustatyta Centro Emeritūros nuostatuose.
4. Centro administracijos sudėtį tvirtina Centro direktorius.
5. Centro darbuotojų teisės:
	1. dalyvauti nagrinėjant ir sprendžiant visus su jų kompetencija, pareigomis ar darbu susijusius klausimus;
	2. dalyvauti konkursuose mokslo programoms vykdyti, mokslo ir studijų fondų paramai gauti ir disponuoti gaunamomis lėšomis;
	3. dalyvauti konkursuose stažuotėms Lietuvos Respublikoje ir užsienyje;
	4. gauti iš valstybės institucijų informaciją, kurios reikia jų moksliniam darbui (jeigu tokia informacija yra valstybės ar tarnybos paslaptis, ji teikiama ir naudojama teisės aktų nustatyta tvarka);
	5. dalyvauti svarstant pasiūlymus dėl šių įstatų pakeitimų ir Centro veiklos plano projekto;
	6. dalyvauti įvairiose profesinėse sąjungose ir asociacijose, iš jų ir esančiose užsienyje;
	7. dirbti savarankiškai arba telktis į kūrybines grupes, nepažeidžiant teisėtų Centro reikalavimų ir vidaus taisyklių;
	8. skelbti savo mokslinius darbus, nepažeidžiant teisėtų Centro reikalavimų ir vidaus taisyklių bei akademinės etikos principų.
6. Centro darbuotojams užtikrinamos visos teisės ir socialinės garantijos, kurias nustato įstatymai, kiti teisės aktai, ir sudaromos darbo sąlygos, atitinkančios darbuotojų saugos ir sveikatos reikalavimus.
7. Centro darbuotojai privalo:
	1. ugdyti profesinę kvalifikaciją, mokslo darbuotojai – mokslinę kvalifikaciją šiuose įstatuose nurodytose mokslinės veiklos kryptyse;
	2. atlikti šiuose įstatuose nustatytas pareigas ir funkcijas;
	3. laikytis Tarnybinės etikos ir Akademinės etikos kodekso;
	4. laikytis įstatymų, kitų teisės aktų, šių įstatų, vidaus darbo tvarkos taisyklių, Centro vidinių teisės aktų, darbo sutarties nuostatų, struktūrinio padalinio, kuriame dirba, nuostatų, pareigybės aprašyme numatytų reikalavimų, motyvuotų tiesioginio ar aukštesnio lygmens vadovo pavedimų ir nurodymų;
	5. vengti interesų konflikto.
8. Centro darbuotojai už veiklos pažeidimus atsako teisės aktų nustatyta tvarka.
9. Centro ir jo darbuotojų teisėms į intelektinės veiklos rezultatus *mutatis mutandis* taikomos Lietuvos Respublikos mokslo ir studijų įstatymo nuostatos.

**VII. CENTRO LĖŠŲ ŠALTINIAI, TURTO IR LĖŠŲ NAUDOJIMO TVARKA IR FINANSINĖS VEIKLOS KONTROLĖ**

1. Centro lėšas sudaro:
	1. valstybės biudžeto finansavimo lėšos;
	2. Mokslo ir studijų įstatymo nustatyta tvarka skiriamos valstybės biudžeto lėšos studijoms;
	3. valstybės investicijų programų ir valstybės investicijų projektų lėšos;
	4. pajamos, gautos iš mokslinių tyrimų, kitos mokslinės, eksperimentinės, ūkinės veiklos ir teikiamų paslaugų;
	5. lėšos, gautos kaip programinis konkursinis mokslinių tyrimų finansavimas;
	6. valstybės fondų lėšos;
	7. tarptautinių ir užsienio fondų bei organizacijų skiriamos lėšos;
	8. lėšos, gautos kaip parama pagal Lietuvos Respublikos labdaros ir paramos įstatymą;
	9. dalininkų skiriamos lėšos;
	10. kitos teisėtai gautos lėšos.
2. Valstybės biudžeto bazinio finansavimo lėšos Centrui skiriamos:
	1. moksliniams tyrimams ir eksperimentinei plėtrai;
	2. administravimui ir ūkiui;
	3. doktorantūros studijoms;
	4. stipendijoms;
	5. kitoms reikmėms.
3. Centro pajamos, gautos iš mokslo, eksperimentinės, ūkinės veiklos ir teikiamų paslaugų, naudojamos savarankiškai šiuose įstatuose nustatytiems tikslams įgyvendinti.
4. Centrui nuosavybės teise priklausantis turtas, jei tai susiję su Centro veiklos tikslais, gali būti naudojamas juridinių asmenų steigimui ir likvidavimui.
5. Centro turtą sudaro žemės sklypai, pastatai ir kitos materialinės vertybės, lėšos, turtinės teisės, intelektinės veiklos rezultatai, informacija, kitos turtinės ir neturtinės vertybės.
6. Centras turtą valdo, naudoja ir disponuoja juo vadovaudamasis įstatymais ir kitais teisės aktais bei užtikrindamas visuomeninės naudos, efektyvumo, racionalumo, atskaitingumo visuomenei principų laikymąsi.
7. Centras jam perduotą valstybės turtą valdo, neatlygintinai naudoja ir disponuoja juo patikėjimo teise įstatymų nustatyta tvarka.
8. Turtas, kurį Centras valdo, naudoja ir kuriuo disponuoja nuosavybės teise, yra:
	1. valstybės investuotas turtas;
	2. pajamos, gautos iš mokslo, eksperimentinės, ūkinės veiklos ir teikiamų paslaugų;
	3. lėšos ir kitas turtas, gautas kaip parama pagal Lietuvos Respublikos labdaros ir paramos įstatymą;
	4. kiti piniginiai ištekliai;
	5. dovanotas turtas;
	6. turtinės teisės, atsirandančios iš intelektinės veiklos rezultatų (mokslo ar meno kūrinių ir pramoninės nuosavybės teisių objektų – išradimų patentų, augalų veislių sukūrimo pažymėjimų, dizaino, prekių ženklų ir kitų intelektinės nuosavybės objektų);
	7. juridinio asmens dalyvio turtinės teisės;
	8. pajamos, turtas ar kita nauda, gauti valdant šio punkto 44.1-44.8 papunkčiuose nurodytas lėšas ar kitą turtą ir disponuojant jais;
	9. kitas teisėtai įgytas turtas.

**VIII. FILIALŲ IR ATSTOVYBIŲ STEIGIMO BEI JŲ VEIKLOS NUTRAUKIMO TVARKA**

1. Centro filialai ir atstovybės steigiami ir jų veikla nutraukiama visuotinio dalininkų susirinkimo sprendimu vadovaujantis Lietuvos Respublikos civiliniu kodeksu.

**IX. BAIGIAMOSIOS NUOSTATOS**

1. Centro direktorius parengia ir pateikia eiliniam visuotiniam dalininkų susirinkimui metinių finansinių ataskaitų rinkinį ir veiklos ataskaitą. Šie dokumentai, išskyrus fizinių asmenų duomenis, kurie teisės aktuose nustatyta tvarka negali būti viešinami, skelbiami Centro internetiniame puslapyje. Centro veiklos ataskaitoje turi būti nurodyta:
	1. informacija apie Centro veiklos tikslus, pobūdį ir veiklos rezultatus per finansinius

metus;

* 1. Centro dalininkai ir jų įnašo vertė finansinių metų pradžioje irpabaigoje;
	2. Centro gautos lėšos ir jų šaltiniai per finansinius metus ir šių lėšų panaudojimas pagal išlaidų rūšis;
	3. informacija apie Centro įsigytą ir perleistą ilgalaikį turtą per finansinius metus;
	4. Centro sąnaudos per finansinius metus, iš jų – išlaidos darbo užmokesčiui;
	5. Centro darbuotojų skaičius finansinių metų pradžioje irpabaigoje;
	6. Centro sąnaudos valdymo išlaidoms;
	7. duomenys apie Centro direktorių, Centro išlaidos direktoriaus darbo užmokesčiui ir kitoms Centro direktoriaus išmokoms;
	8. Centro išlaidos kolegialių organų kiekvieno nario darbo užmokesčiui ir kitoms Centro kolegialių organų narių išmokoms;
	9. Centro išlaidos išmokoms su Centro dalininkais susijusiems asmenims.
1. Centro veiklos ataskaitoje gali būti ir kita informacija, kurią nustato visuotinis dalininkų susirinkimas.
2. Centro veiklos ataskaita yra viešas dokumentas. Ne vėliau kaip per 5 darbo dienas nuo eilinio visuotinio dalininkų susirinkimo Centro veiklos ataskaita turi būti pateikta Juridinių asmenų registrui ir paskelbta Centro interneto svetainėje.
3. Lietuvos Respublikos Vyriausybė tvirtina Centro įstatus ir jų pakeitimus.
4. Centro įstatų pakeitimo projektą Lietuvos Respublikos Vyriausybei teisės aktų nustatyta tvarka teikia visuotinis dalininkų susirinkimas.
5. Centras reorganizuojamas, likviduojamas ir pertvarkomas Lietuvos Respublikos įstatymų ir kitų teisės aktų nustatytais pagrindais ir tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_